DIRETTIVA TAL-KUMMISSJONI 2008/42/KE
tat-3 ta’ April 2008
li temenda d-Direttiva tal-Kunsill 76/768/KEE, dwar prodotti kosmetiċi, bl-għan li taddatta l-Annessi II u III tagħha skond il-progress tekniku
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat t-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/768/KEE tas-27 ta’ Lulju 1976 dwar l-approssimazzjoni tal-liġijiet ta’ l-Istati Membri dwar prodotti kosmetiċi (1), u b’mod partikolari l-Artikolu 8 (2) tagħha,
Billi:
(1)
Abbażi tal-Kodiċi ta’ Prattika ta’ l-IFRA (l-Assoċjazzjoni Internazzjonali tal-Fwieħa), il-Kumitat Xjentifiku dwar Prodotti għall-Konsumatur (SCCP) (2) identifika sustanzi uzati bħala taħlita ta’ fwejjaħ fi prodotti kosmetiċi li għalihom għandhom isiru xi restrizzjonijiet.
(2)
Tkun xi tkun il-funzjoni ta’ dawn is-sustanzi fil-prodotti kosmetiċi, hi l-espożizzjoni għal dawn is-sustanzi li għandha tkun ikkunsidrata. Għalhekk ir-restrizzjonijiet għandhom ikunu limitati għall-użu tas-sustanzi identifikati bħala taħlita ta’ fwejjaħ fi prodotti kosmetiċi.
(3)
Madankollu, is-sensitizzazzjoni ma teżistix meta s-sustanza tintuża fi prodotti għall-ħalq. Għalhekk, sabiex tiġi żgurata l-konsistenza, billi xi wħud minn dawn is-sustanzi huma awtorizzati bħala sustanzi aromatiċi mid-Deċiżjoni tal-Kummissjoni 1999/217/KE tat-23 ta’ Frar 1999 li taddotta reġistru ta’ sustanzi tat-taħwir użati ġewwa jew fuq oġġetti tal-ikel imfassla għall-applikazzjoni tar-Regolament (KE) Nru 2232/96 tal-Parlament Ewropew u tal-Kunsill (3), dawn ir-restrizzjonijiet għandhom japplikaw għas-sustanzi elenkati f’dan ir-reġistru.
(4)
Fid-dawl ta’ l-opinjonijiet ta’ l-SCCP, hu meħtieġ li jiġu emendati r-restrizzjonijiet relatati mas-sustanzi identifikati li diġà huma elenkati fl-Anness III tad-Direttiva 76/768/KEE fid-daħliet 45, 72, 73, 88 u 89. Barra minn hekk hu xieraq li jiġu inklużi f’dan l-Anness kemm dawk is-sustanzi identifikati li għadhom mhux elenkati bir-restrizzjonijiet rispettivi tagħhom, kif ukoll, għal konsistenza, sustanzi li jappartjenu għall-istess familja identifikati fid-Deċiżjoni 96/33/KE tat-8 ta’ Mejju 1996 li tistabbilixxi inventarju u nomenklatura komuni ta’ ingredjenti wżati fi prodotti kosmetiċi (4) tal-Kummissjoni.
(5)
L-Alkoħol tal-benżil qed jiġi elenkat darbtejn fl-Anness III parti 1, fin-numri ta’ referenza 45 u 68, il-kontenut tad-daħla 68 kif ukoll ir-restrizzjonijiet il-ġodda għandhom jiġu nklużi fid-daħla 45.
(6)
Wara l-kjarifika ta’ l-SCCP dwar il-balzmu tal-Peru, għandha tiġi emendata d-daħla 1136 ta’ l-Anness II.
(7)
Id-Direttiva 76/768/KEE għandha għalhekk tiġi emendata skond dan.
(8)
Sabiex ikun żgurat progress bla xkiel mill-formoli eżistenti ta’ prodotti kosmetiċi għal formoli li jikkonformaw mar-rekwiżiti stipulati f’din id-Direttiva, huwa meħtieġ li jkunu previsti perjodi ta’ tranżizzjoni xierqa.
(9)
Il-miżuri previsti f’din id-Direttiva huma skond l-opinjoni tal-Kumitat Permanenti dwar il-Prodotti Kożmetiċi,
ADOTTAT DIN ID-DIRETTIVA:
Artikolu 1
L-Annessi II u III tad-Direttiva 76/768/KEE huma emendati skond l-Anness għal din id-Direttiva.
Artikolu 2
L-Istati Membri għandhom jieħdu l-miżuri kollha meħtieġa sabiex jiżguraw li prodotti li jonqsu milli jikkonformaw ma’ din id-Direttiva la jinbiegħu u lanqas jingħataw lill-konsumatur aħħari wara l-4 ta’ Ottubru 2009.
Artikolu 3
1. L-Istati Membri għandhom jadottaw u jippubblikaw, sa mhux iktar tard mill-4 ta’ Ottubru 2008, il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi ma’ din id-Direttiva. Għandhom jikkomunikaw minnufih lill-Kummissjoni t-test ta’ dawk id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva.
Huma għandhom japplikaw dawn id-dispożizzjonijiet mill-4 ta’ April 2009.
Meta l-Istati Membri jadottaw dawk id-dispożizzjonijiet, dawn għandu jkollhom referenza għal din id-Direttiva jew ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir referenza bħal din.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmula fi Brussell, 3 ta’ April 2008.